Fabergés logo fra 1885
Hovedbutikken til Fabergé i St. Petersburg ble offisielt omdøpt Yakhont (Rubin), men er fortsatt kjent som Fabergébutikken
**Peter Carl Fabergé** født **Carl Gustavovich Fabergé** (russisk: Петер Карл Фаберже; født 18. maijul./ 30. mai 1846greg. død 24. september 1920) var en russisk juvelér. Han er best kjent for Fabergéeggene, påskeeggene han laget av edle metaller og edelstener.

Liv og virke
------------

### Bakgrunn

Han ble født i St. Petersburg av juveléren Gustav Fabergé og hans danske kone Charlotte Jungstedt. Gustav Fabergés fars familie var hugenotter som flyktet fra sitt hjem i Frankrike etter tilbakekallelsen av ediktet i Nantes. De flyktet først til Tyskland og deretter, rundt 1800, til Livland som den gang var en del av Russland. 

Peter Carl Fabergé begynte sin utdannelse ved St. Annes Gymnasium, den tyske skolen i St. Petersburg. I 1860 flyttet familien igjen, denne gangen til Dresden. Kort tid etter dette dro Carl på studietur til Frankfurt am Main, hvor han lærte seg juvelérkunsten. 

### Juvelér

I 1864 returnerte han til St. Petersburg hvor han begynte å jobbe med sin far. Han tok over ledelsen i farens bedrift i 1872.

Carl og hans yngre bror Agaton var en sensasjon på den Pan-russiske utstillingen i 1882, og tre år senere utnvnte tsar Aleksander III ham til offisiell hoffleverandør, som en belønning for at han laget et fantastisk påskeegg tsaren kunne gi til sin kone. Etter dette laget Fabergé ett egg hvert år tsaren kunne gi til sin tsarina Maria. Tsar Nikolaj II bestilte to egg i året, ett til sin mor og ett til sin kone Alexandra. Dette pågikk fra 1895 til 1916. Og Fabergé laget mer enn bare egg, i 1896 produserte selskapet hans alle gavene gitt under kroningsseremonien for Nikolaj II. 

I 1897 utnevnte det svenske hoffet Fabergé til hoffgullsmed og i 1900 representerte hans arbeider Russland på verdensutstillingen i Paris. Han ble Tsarens hoffgullsmed i 1910. Fabergés selskap var det største i Russland med 500 ansatte og avdelinger i St. Petersburg, Moskva, Odessa, Kiev og London. Flesteparten av Fabergés ansatte i St. Petersburg var finske arbeidere og det var de som lagde de berømte Fabergéeggene. Selskapet hans produserte rundt 150 000 objekter mellom 1882 og 1917.

I 1917, midt i kaoset rundt oktoberrevolusjonen, solgte han aksjene sine i selskapet til sine ansatte og flyktet fra Russland. Ved hjelp av den britiske ambassaden kom han seg først til Finland og dro derfra til Wiesbaden i Tyskland. 

Etter å ha bodd en stund på Bellevue Hotel i Lausanne i Sveits, døde han og ble gravlagt på Cimetière du Grand Jas i Cannes i Frankrike. Der ligger han ved siden av sin kone Augusta.

Fabergé hadde fem sønner: Eugéne (1874–1960), Agathon (1876–1951), Alexander (1877–1952), Nicholai (1881–1883) og Nicholas (1884–1939). To av dem, Eugené Fabergé og Alexander Fabergé grunnla en etterfølger til Fabergé Co.; dette selskapet eies idag av juveléren Victor Mayer. 

En annen etterkommer, Theo (sønn av Nicolas og Carl Fabergés barnebarn) og hans datter Sarah har utviklet nye design og har som uttalt mål å bevare Fabergés navn ved å lage like vakre objekter som Carl Fabergé. De åpnet en liten butikk i St. Petersburg i 2003, og i 2005 ble det åpnet en ny butikk på den røde plass i Moskva.

Referanser
----------

1. ↑   RKDartists, rkd.nl, besøkt 22. september 2022[Hentet fra Wikidata]
2. ↑   Archive of Fine Arts, cs.isabart.org, abART person-ID 150084, besøkt 1. april 2021[Hentet fra Wikidata]
3. ↑   Roglo, Roglo person ID p=peter+carl;n=faberge[Hentet fra Wikidata]
4. ↑   Fabergé, (Peter) Carl, oppført som (Peter) Carl Fabergé[Hentet fra Wikidata]
5. ↑   Brockhaus Enzyklopädie, oppført som Carl Fabergé, Brockhaus Online-Enzyklopädie-id faberge-carl, besøkt 9. oktober 2017[Hentet fra Wikidata]
6. ↑   besøkt 19. mars 2019[Hentet fra Wikidata]
7. ↑   «PETER CARL FABERGÉ»[Hentet fra Wikidata]

Litteratur
----------

* Charles Bainbridge, *Peter Carl Fabergé: Goldsmith and Jeweller to the Russian Imperial Court. His Life and Work* (1949, reprinted 1971). Bainbridge var en nær venn av Fabergé som senere ledet London-avdelingen til Fabergé Co.
* Abraham Kenneth Snowman, *Carl Fabergé: Goldsmith to the Imperial Court of Russia* (Random House, 1988), ISBN 0-517-40502-4

Eksterne lenker
---------------

* Offisielt nettsted Rediger på Wikidata

* (en) Peter Carl Fabergé – kategori av bilder, video eller lyd på Commons Rediger på Wikidata

* (en) Peter Carl Fabergé – galleri av bilder, video eller lyd på Commons Rediger på Wikidata
* Fabergé, Imperial easter eggs and Gatchina
* Empire of Eggs, Svetlana Graudt, Moscow Times, November 18, 2005
* Faberge style eggs and Russian Easter eggs. Here you can see replicas of Faberge eggs and eggs enspired by the famous collection of Faberge works.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** ULAN **·** NLA **·** NKC **·** ICCU **·** CiNii **·** KulturNav
 |